paragraph_text: Barents je bio učesnik tri od četiri ekspedicije koje su krajem 16. stoljeća organizirane iz Nizozemske s ciljem pronalaska Sjevernog morskog puta za Tihi ocean. Tijekom treće ekspedicije otkriva Svalbard i Bjørnøya (Medvjeđi otok). Kasnije dolazi s posadom do sjevernoistočne obale Novaje zemlje, gdje mu je brod ostao smrznut u ledu. Pošto je ekspedicija prezimila na otoku a brod je ostao zaleđen i tijekom ljetnih mjeseci, Barents odlučuje nastaviti putovanje u manjim brodicama duž ruske laponske obale i Kola poluotoka.